ไฟแนนซ์ทูเดย์
โดย...ช.ชดา
28 มี.ค. 2559

โดย...ช.ชดา
...อภิศักดิ์ ตันติวรวงศ์ รมว.คลัง ชมเปาะ กรมสรรพากรงานชุก งานหนักจริงๆ เพราะงานปฏิรูปภาษีส่วนใหญ่เป็นของสรรพากร งานนี้ศุลกากรและสรรพสามิตไม่ใช่พระเอก ฉะนั้นจึงทำให้ ประสงค์ พูนธเนศ อธิบดีกรมสรรพากร จึงมีผลงานเด่นกว่าใคร ถึงจะไม่ค่อยมาประชุมแต่งานออกต่อเนื่องถือว่าโอเคแล้ว 
...นิยายเรื่องรถไฟความเร็วสูง ที่เริ่มต้นอย่างสวยหรูว่าจะมีจีนมาร่วมหุ้นด้วย แต่เอาเข้าจริงกลับโดนว่าที่เจ้าบ่าวปฏิเสธอย่างละม่อมว่า ไม่มีนโยบายจะร่วมทุน ต้องเป็นระบบสัมปทานเท่านั้นถึงจะสนใจ ทำให้ พล.อ.ประยุทธ์ จันทร์โอชา นายกรัฐมนตรี ลั่นวาจาลูกผู้ชายว่าจะสร้างเองเท่าที่มีทุน เป็นเส้นทาง กทม.-โคราช และจะเป็นรถไฟความเร็วสูงมาก จากเดิมที่จะเป็นความเร็วปานกลาง
เรื่องนี้ไม่อาจตำหนิรัฐบาล เพราะทราบว่าได้พยายามทุกๆ ทาง ทุกๆ รูปแบบแล้ว แต่ที่ขำก็คือ ในช่วงของรัฐบาล ยิ่งลักษณ์ ชินวัตร ที่คิดจะทำรถไฟความเร็วสูงระยะทาง กทม.-พิษณุโลก ไปได้ไม่ถึงเชียงใหม่ เพราะงบมีเท่านั้น ก็โดนเสียดสีโจมตีเสียยกใหญ่ รถไฟความเร็วสูงของนายกฯ บิ๊กตู่ขวัญใจของ ช.ชดา ก็ได้แค่โคราช ไปไม่ถึงหนองคาย แต่จะให้ทำอย่างไรก็งบหมด เส้นทางสั้นกุดนี้ใช้เงินไม่น้อยประมาณ 1.7 แสนล้านบาท จะกู้แบบไหนคลังยังไม่รู้
...ผู้บริหารธนาคารกรุงเทพยังมีสปิริตแรงกล้าที่จะไม่เปิดเผยข้อมูลลูกค้ารายใหญ่อย่างจัสมิน ที่ยื่นขอสนับสนุนทางการเงินให้แจส โมบาย บริษัทลูกที่ยื่นประมูลคลื่น 4จี ความถี่ 1900 เมกะเฮิรตซ์ และดีลนี้จบแบบไม่สวย เพราะอะไร แบงก์ขอไม่ให้ข้อมูลทั้งที่รู้เต็มอกว่าอะไรเป็นอะไร อยากรู้ให้ไปสอบถามลูกค้าเอาเอง